*VEGA præsenterer:*

**Blaue Blume generobrer musikscenens kreative afkroge**

*I mange måneder har den anerkendte art-popkvartet, Blaue Blume, siddet isoleret i deres studie og skrevet ny musik. Men nu er de tilbage. Stærkere end nogensinde og med nye, solide sange, som de erobrer Store VEGA med d. 25. november 2020.*

Det eksperimenterende band Blaue Blume begyndte allerede at spire i slutningen af nullerne, da de to kammerater, Søren Buhl Lassen og Jonas Smith, lavede musik sammen i hjembyen Kolding. I dag – mere end ti år efter – er bandet vokset fra to til fire medlemmer og blevet anerkendt på både den danske og internationale musikscene. Kvartetten arbejder p.t. på nye sange, som du kan glæde dig til opleve i Store VEGA.

I efteråret 2019 udkom Blaue Blume med deres andet album *Bell of Wool*. Et modent og selvsikkert album, som i endnu højere grad end deres tidligere udgivelser eksperimenterer, leger og udfordrer alt imens musikken handler om traumer og mørke. Jyllands Posten kvitterede med seks stjerner, og ved årsskiftet listede de *Bell of Wool* som årets bedste danske album. Soundvenue fulgt efter med rosende ord, og beskriver albummet som:

*” (…) en mesterlig og effektfuld demonstration af, hvordan musik kan give form og liv til den menneskelige angst, der kan være forbundet med at leve, tænke og sanse.”*

I 2015 udkom Blaue Blue med debutalbummet *Syzygy* og senere med ep’en *Sobs* fra 2017. Her blev de ligeledes skamrost af anmelderne. I kølvandet på *Sobs* var et utal af udsolgte koncerter på tapetet, men efter en weekend i december 2017, med koncerter i Hamborg, Berlin og Ankara, måtte bandet trække stikket midt i deres turné.   
  
Forsanger Jonas Smith meldte stærkt og ærligt ud at han kæmpede med en depression, og at bandet indstillede al koncertaktivitet øjeblikkeligt. De måtte tage en pause – men ville vende tilbage stærkere. Og det har bandet stensikkert bevist at de kunne.

**Fakta om koncerten:**

Blaue Blume (DK)

Onsdag den 25. november kl. 20:00

Store VEGA, Enghavevej 40, 1674 Kbh. V

Billetpris: 220 kr. + gebyr

Billetsalget starter i dag via VEGAs hjemmeside og Ticketmaster.